‘Hele Eskom-raad moet bedank’Argieffoto Die Nasionale Mynwerkersunie (NUM) het Dinsdag die bedanking van Ben Ngubane, die beleërde voorsitter van die Eskom-raad, verwelkom en gesê die res van die raad behoort sy voorbeeld te volg. Lynne Brown, minister van openbare ondernemings, het Maandagaand laat aangekondig Ngubane se bedanking is onmiddellik van krag. Zethembe Khoza is tydelik as raadsvoorsitter aangestel totdat ŉ nuwe aanstelling deur die kabinet gemaak word. Die Eskom-raad bestaan nou uit Khoza, Anoj Singh, finansiële hoof, en die onafhanklike nie-uitvoerende direkteure Pathmanathan Naidoo, Giovanni Leonardi en Chwayita Mabude. Die pos van uitvoerende hoof is steeds vakant nadat Brian Molefe se heraanstelling vroeër teruggetrek is en Matshela Koko met verlof is hangende ŉ ondersoek na moontlike botsing van belange. NUM het in ŉ verklaring gesê die oorblywende Eskom-raadslede is ŉ skande vir Eskom en die regering. “Ons het mans en vroue met integriteit nodig wat omgee vir die werknemers wat die enigste bron van die ‘ligte aan’-agenda is,” het NUM in ŉ verklaring gesê. “Sodra hulle almal bedank het, sal ons ook ŉ beroep op die regering doen om beslissend op te tree om die sluiting van vyf kragstasies deur Molefe tydens sy kort terugkeer na Eskom, om te keer.” Intussen het die DA gesê Ngubane se skielike bedanking sal hom nie vryspreek van enige skuld in die ineenstorting van die bestuur by die kragvoorsiener nie. Natasha Mazzone, DA-woordvoerder oor openbare ondernemings, het gesê Ngubane het nog baie vrae om te beantwoord, veral in die lig daarvan dat sy bedanking kom kort ná onthullings van die Guptas se beweerde kaping van die Eskom-leierskap. Mazzone het gesê bewerings dat Ngoako Ramatlhodi, voormalige minister van minerale hulpbronne, deur Molefe en Ngubane gedwing is om Glencore Optimum se mynlisensies terug te trek om seker te maak dat die Guptas Glencore se steenkoolmyne kan oorneem, moet nog ondersoek word. Die vakbond Solidariteit het ook Ngubane se bedanking verwelkom, maar gesê “daar is nog ŉ paar plekke binne Eskom waar huis skoongemaak moet word”. Deon Reyneke, adjunkhoofsekretaris van Solidariteit, het gesê hy hoop Ngubane se bedanking is die begin van nuwe aanspreeklikheid binne Eskom aangesien die raad die afgelope tyd vreemde besluite geneem het. “Een groot kopseer bly Molefe se moontlike heraanstelling en sy pensioenfondsbetaling,” het Reyneke gesê.